b'\n_START_ARTICLE_\nMiran Mesari\xc4\x8d\n_START_SECTION_\nIgralska kariera\n_START_PARAGRAPH_\nV mladosti je najprej v Gan\xc4\x8danih igral nogomet in nato relativno pozno, s trinajstimi leti, v doma\xc4\x8dem kraju Lipovcih, za\xc4\x8del igrati tudi hokej na travi. Kmalu je pokazal, da je izreden talent in je s klubom osvojil tudi dva naslova mladinskih prvakov Jugoslavije. V sedemdesetih in osemdesetih letih prej\xc5\xa1njega stoletja, je poleg za mati\xc4\x8dni klub HK Lipovci, na dvojno licenco igral, v jugoslovanski zvezni ligi, tudi za HK Pomurje. Leta 1979 je bil na \xc5\xa1ir\xc5\xa1em spisku \xc4\x8dlanske reprezentance Jugoslavije za Sredozemske igre v Splitu. V kon\xc4\x8dni izbor ni pri\xc5\xa1el, predvsem zaradi tega, ker se ni mogel redno udele\xc5\xbeevati treningov v Zagrebu. Tako \xc5\xbeal ni bil \xc4\x8dlan ekipe, ki je z osvojitvijo zlate medalje na igrah, postavila najve\xc4\x8dji uspeh jugoslovanskega hokeja na travi._NEWLINE_Po osamosvojitvi Slovenije je leta 1992 v Bratoncih odigral svojo edino tekmo za dr\xc5\xbeavno reprezentanco Slovenije in bil na tej tekmi tudi kapetan. Do leta 1996 je igral za HK Lek Lipovci in z njimi osvojil \xc5\xa1tiri naslove dr\xc5\xbeavnega prvaka in en naslov pokalnih zmagovalcev. Za klub je zaigral tudi na evropskem klubskem prvenstvu skupine C leta 1997 v Stockholmu. Igralsko kariero je nato istega leta zaklju\xc4\x8dil v drugi ekipi HK Lek Lipovci - Pinkavi.\n_START_SECTION_\nTrenerska kariera\n_START_PARAGRAPH_\nPo kon\xc4\x8dani karieri je leta 1998 postal selektor dr\xc5\xbeavne reprezentance Slovenije in jo istega leta vodil na Panonskem pokalu v Moravskih Toplicah. V sezoni 1998/1999 je prevzel tudi vodenje \xc4\x8dlanske ekipe HK Lek Lipovci in z njo osvojil naslov dr\xc5\xbeavnega prvaka. Ekipo Lipovcev je leta 1999 na evropskem klubskem prvenstvu skupine C na Dunaju, popeljal tudi do prve zmage na evropskih prvenstvih, proti portugalskim prvakom Grupo Desportivo do Viso z 1:0. Po tej sezoni se je umaknil z mesta glavnega trenerja. Leta 2000 se je vrnil na reprezentan\xc4\x8dno klop in sicer v vlogi pomo\xc4\x8dnika selektorja Jo\xc5\xbeeta \xc4\x8casarja.'